**NÁRODNÁ RADA SLOVENSKEJ REPUBLIKY**

**VI. volebné obdobie**

(Návrh)

**ZÁKON**

**z ........... 2012,**

**ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 5/2004 Z. z. o službách zamestnanosti a o zmene a doplnení niektorých zákonov v znení zákona č. 191/2004 Z. z., zákona č. 365/2004 Z. z., zákona č. 585/2004 Z. z., zákona č. 614/2004 Z. z., zákona č. 1/2005 Z. z., zákona č. 82/2005 Z. z., zákona č. 528/2005 Z. z., zákona č. 573/2005 Z. z., zákona č. 310/2006 Z. z., zákona č. 693/2006 Z. z., zákona č. 561/2007 Z. z., zákona č. 139/2008 Z. z., zákona č. 233/2008 Z .z., zákona č. 263/2008 Z. z., zákona č. 460/2008 Z. z., zákona č. 562/2008 Z. z., zákona č. 49/2009 Z. z., zákona č. 108/2009 Z. z., zákona č. 266/2009 Z. z., zákona č. 463/2009 Z. z., zákona č. 594/2009 Z. z., zákona č. 52/2010 Z. z., zákona č. 136/2010 Z. z., zákona č. 373/2010 Z. z., zákona č. 120/2011 Z. z., zákona č. 223/2011 Z. z., zákona č. 231/2011 Z. z., zákona č. 257/2011 Z. z. a zákona č. 468/2011 Z. z. sa mení a dopĺňa takto:

1. § 50 vrátane nadpisu znie:

**„§ 50**

**Príspevok na podporu zamestnávania znevýhodneného uchádzača o zamestnanie**

(1) Príspevok na podporu zamestnávania znevýhodneného uchádzača o zamestnanie (ďalej len "príspevok") sa poskytuje zamestnávateľovi, ktorý na vytvorené pracovné miesto príjme do pracovného pomeru znevýhodneného uchádzača o zamestnanie vedeného v evidencii uchádzačov o zamestnanie najmenej tri mesiace. Príspevok sa neposkytuje na zamestnávanie znevýhodneného uchádzača o zamestnanie, na ktorého zamestnávanie bol na to isté obdobie poskytnutý príspevok podľa § 50a, § 50c, § 56 a 56a.

(2) Mesačná výška príspevku je 100 % zo zaplatenej mesačnej výšky poistného na zdravotné a sociálne poistenie plateného zamestnávateľom zo mzdy zamestnanca podľa osobitných predpisov49c), najviac do výšky 100 % mesačného poistného na zdravotné a sociálne poistenie plateného zamestnávateľom z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom sa príspevok poskytuje. Príspevok sa poskytuje

a) počas 12 kalendárnych mesiacov v okresoch s priemernou mierou evidovanej nezamestnanosti nižšou alebo rovnakou, akou je celoslovenský priemer v kalendárnom polroku predchádzajúcom kalendárny polrok, v ktorom sa tento príspevok začne poskytovať

b) počas 24 kalendárnych mesiacov v okresoch s priemernou mierou evidovanej nezamestnanosti vyššou, maximálne však do výšky 1,5 násobku ako je celoslovenský priemer evidovanej nezamestnanosti v kalendárnom polroku predchádzajúcom kalendárny polrok, v ktorom sa tento príspevok začne poskytovať,

b) počas 36 kalendárnych mesiacov v okresoch s priemernou mierou evidovanej nezamestnanosti 1,5 násobne vyššou, akou je celoslovenský priemer v kalendárnom polroku predchádzajúcom kalendárny polrok, v ktorom sa tento príspevok začne poskytovať.

(3) Príspevok sa poskytuje od uzatvorenia písomnej dohody podľa odseku 7. Zamestnávateľ je povinný zachovať pracovné miesto, na ktoré mu bol poskytnutý príspevok po celú dobu jeho poskytovania.

(4) Za vytvorenie pracovného miesta u zamestnávateľa sa považuje zvýšenie počtu pracovných miest, ktoré predstavuje v priemere za 12 kalendárnych mesiacov v porovnaní s rovnakým predchádzajúcim obdobím celkový nárast počtu jeho zamestnancov. Ak nedošlo k zvýšeniu počtu pracovných miest podľa predchádzajúcej vety, zamestnávateľ je povinný preukázať, že k tomuto zvýšeniu nedošlo v dôsledku zrušenia pracovných miest z dôvodu nadbytočnosti.49b) Zamestnávateľ, ktorý vykonáva svoju činnosť menej ako 12 mesiacov, nárast počtu zamestnancov preukazuje za obdobie vykonávania svojej činnosti ku dňu podania žiadosti.

(5) Vytvorené pracovné miesto nemôže byť odsadené uchádzačom o zamestnanie, ktorého posledným zamestnávateľom pred zaradením do evidencie uchádzačov o zamestnanie bol zamestnávateľ, ktorý na uchádzača o zamestnanie získal príspevok podľa § 50.

(6) Príspevok poskytuje zamestnávateľovi úrad, v ktorého územnom obvode sa vytvorí pracovné miesto, ak o tento príspevok zamestnávateľ písomne požiada.

(7) Úrad uzatvorí so zamestnávateľom písomnú dohodu o poskytnutí príspevku, ktorá obsahuje

a) identifikačné údaje účastníkov dohody,

b) charakteristiku vytvoreného pracovného miesta alebo vytvorených pracovných miest,

c) počet, profesijnú a kvalifikačnú štruktúru znevýhodnených uchádzačov o zamestnanie prijatých na vytvorené pracovné miesta,

d) dátum vytvorenia pracovného miesta alebo vytvorených pracovných miest, obdobie, počas ktorého budú pracovné miesta prevádzkované a počet mesiacov zamestnávania znevýhodnených uchádzačov o zamestnanie na týchto pracovných miestach,

e) podmienky a spôsob poskytovania príspevku,

f) spôsob kontroly plnenia dohodnutých podmienok,

g) podmienky a termín zúčtovania poskytnutého príspevku,

h) spôsob vrátenia príspevku alebo jeho časti v prípade nesplnenia dohodnutých podmienok,

i) záväzok zamestnávateľa, že do určeného termínu predloží pracovné zmluvy zamestnancov a najneskôr do 30 kalendárnych dní oznámi úradu každé skončenie pracovného pomeru,

j) záväzok úradu, že bude poskytovať zamestnávateľovi príspevok mesačne, najneskôr do 30 kalendárnych dní odo dňa predloženia dokladov zamestnávateľom,

k) záväzok zamestnávateľa, že oznámi úradu každú zmenu dohodnutých podmienok najneskôr do 30 kalendárnych dní,

l) ďalšie dohodnuté náležitosti.

Poznámka pod čiarou k odkazu 49b znie:

„49b)Nariadenie Komisie (ES) [č. 2204/2002](http://eur-lex.europa.eu/LexUriServ/LexUriServ.do?uri=CELEX:32002R2204:SK:HTML) z 5. decembra 2002 o uplatňovaní článkov 87 a 88 Zmluvy o ES o štátnej pomoci pre zamestnanosť (Ú. v. ES L 337/3, 13. 12. 2002).“

Poznámka pod čiarou k odkazu 49c znie:

„49c) podľa zákona č. 461/2003 Z. z. o sociálnom poistení a zákona č. 580/2004 Z. z. o zdravotnom poistení.“

**Čl. II**

Tento zákon nadobúda účinnosť 1. januára 2013.